b'\n_START_ARTICLE_\n\xc3\x84lvdalen kommune\n_START_SECTION_\nSpr\xc3\xa5k\n_START_PARAGRAPH_\nDen svenske dialekten som snakkes i \xc3\x84lvdalen kalles \xc3\xa4lvdalsk, og anses ofte for \xc3\xa5 v\xc3\xa6re et separat spr\xc3\xa5k fra svensk. Samisk har status som offisielt minoritetsspr\xc3\xa5k i kommunen og kommunen er den s\xc3\xb8rligste kommunen som inng\xc3\xa5r i forvaltningsomr\xc3\xa5det for samisk spr\xc3\xa5k i Sverige. Idre (s\xc3\xb8rsamisk: Eajra) er det s\xc3\xb8rligste stedet i S\xc3\xa1pmi.\n_START_SECTION_\nGeografi\n_START_PARAGRAPH_\nMange fjell over 1000 moh. nord i kommunen. Den h\xc3\xb8yeste toppen er Storv\xc3\xa4ttesh\xc3\xa5gna, 1204 moh. i L\xc3\xa5ngfj\xc3\xa4llet. I Fulufj\xc3\xa4llets nasjonalpark finnes Sveriges h\xc3\xb8yeste foss, Njupesk\xc3\xa4r og grana "Gamle Tjikko", som er en kandidat til verdens eldste tre. Nasjonalparker og naturreservat i kommunen utgj\xc3\xb8r sammenlagt 1800 km\xc2\xb2.  Sveriges st\xc3\xb8rste milit\xc3\xa6re skytefelt, \xc3\x84lvdalens skjutf\xc3\xa4lt, utgj\xc3\xb8r 540 km\xc2\xb2 av kommunen. Gjennom kommunen renner \xc3\x96sterdal\xc3\xa4lven med flere vannkraftverk blant annet Tr\xc3\xa4ngslet som er et av de st\xc3\xb8rste vannkraftverkene i Sverige. N\xc3\xa6ringslivet domineres av jord- og skogbruk. Turisme til vintersportsstedene Idre og Gr\xc3\xb6velsj\xc3\xb6n er en betydelig n\xc3\xa6ring. \xc3\x84lvdalen er Sveriges s\xc3\xb8rligste reindriftskommune._NEWLINE_Riksv\xc3\xa4g 70 g\xc3\xa5r gjennom kommunen, og fortsetter som Fylkesvei 218 etter passeringa av riksgrensa til Norge.\n_START_SECTION_\nHistorie\n_START_PARAGRAPH_\nDe nordlige delene av \xc3\x84lvdalen kommune, Idre og S\xc3\xa6rna, h\xc3\xb8rte inntil 1644 til Norge.'